ສະຫະຣັດຊ່ວຍເຫລືອລາວຫລຸດຜ່ອນບັນຫາການຄ້າມະນຸດຂ້າມຊາດ
ແມ່ຍິງ ແລະ ເດັກນ້ອຍລາວຕົກເປັນເຫຍື່ອຂອງ ການຄ້າມະນຸດໃນໄທຫລາຍຂຶ້ນ
ທາງການລາວຍອມຮັບວ່າມີແມ່ຍິງ ແລະເດັກນ້ອຍລາວຕົກເປັນເຫຍື່ອຂອງຂະບວນການຄ້າ ມະນຸດຂ້າມຊາດໃນໄທຫຼາຍຂຶ້ນນັບມື້ ສ່ວນທາງການສະຫະຣັດກໍ່ໄດ້ຕົງລົງໃຫ້ການຊ່ວຍເຫຼືອ ທາງການລາວໃນການແກ້ໄຂ ແລະປ້ອງກັນບັນຫາດັ່ງກ່າວນີ້ ເຈົ້າໜ້າທີ່ຂັ້ນສູງໃນກະຊວງແຮງງານແລະ ສະຫວັດດີການສັງຄົມຂອງລາວຍອມຮັບວ່າໃນປະຈຸບັນນີ້ຍັງຄົງມີແມ່ຍິງແລະເດັກນ້ອຍລາວຈຳນວນບໍ່ໜ້ອຍທີ່ຕົກເປັນເຫຍື່ອ ຂອງຂະບວນການຄ້າມະນຸດຂ້າມຊາດຢູ່ໃນປະເທດໄທກັບທັງຍັງມີແນວໂນ້ມ ແລະທ່າອ່ຽງທີ່ຈະເພີ່ມຫຼາຍຂຶ້ນນັບມື້ອີກດ້ວຍ ທັງນີ້ກໍ່ເນື່ອງຈາກການປະສານງານລະຫວ່າງທາງການລາວກັບທາງການໄທເພື່ອໃຫ້ການຊ່ວຍເຫຼືອແກ່ແມ່ນຍິງ ແລະ ເດັກນ້ອຍລາວທີ່ຕົກເປັນເຫຍື່ອຂອງຂະບວນການດັ່ງກ່າວຢູ່ໄທໃນໄລຍະ 3 ປີມານີ້ ກໍ່ປະກົດວ່າສາມາດໃຫ້ການຊ່ວຍເຫຼືອແກ່ແມ່ຍິງ ແລະເດັກນ້ອຍທີ່ຕົກເປັນເຫຍື່ອຂອງຂະບວນການຄ້າມະນຸດຂ້າມຊາດໃນໄທໄດ້ເຖິງ1 114 ຄົນ ແລະທຸກຄົນກໍ່ໄດ້ຖືກສົ່ງຕົວກັບຄືນມາປະເທດລາວແລ້ວ ແຕ່ຢ່າງໃດກໍ່ຕາມ, ເຈົ້າໜ້າທີ່ລາວກໍ່ຍອມຮັບວ່າບໍ່ຮູ້ຈຳນວນທີ່ຄັກແນ່ຂອງແມ່ຍິງແລະເດັກນ້ອຍລາວທີ່ຕົກເປັນເຫຍື່ອຂອງຂະບວນການຄ້າມະນຸດຂ້າມຊາດຢູ່ໄທໃນປັດຈຸບັນນີ້ ທາງການກະຊວງແຮງງານຂອງໄທນັ້ນກໍ່ໄດ້ປະມານການວ່າມີແຮງງານລາວ ທີ່ທຳງານຢູ່ໃນປະເທດໄທໃນປະຈຸບັນນີ້ຫຼາຍກວ່າ4 ແສນຄົນ ໂດຍໃນຈຳນວນດັ່ງກ່າວນີ້ກໍ່ມີພຽງແຕ່ 8 ໝື່ນກວ່າຄົນເທົ່ານັ້ນທີ່ໄດ້ແຈ້ງຈົດທະບຽນຂໍອານຸຍາດທຳງານຢ່າງຖືກຕ້ອງຕາມລະ ບຽບກົດໝາຍ ຊຶ່ງກໍໝາຍຄວາມວ່າມີແຮງງານລາວຫຼາຍກ່ວາ3 ແສນຄົນໄດ້ພາກັນລັກ ລອບທຳງານຢູ່ໃນໄທໂດຍຜິດກົດໝາຍ ແລະເກີນກວ່າ 60%ໃນຈຳນວນດັ່ງກ່າວ ນີ້ກໍ່ຄື ແມ່ຍິງ ແລະເດັກ ນ້ອຍລາວທີ່ມີຄວາມສ່ຽງຢ່າງຍິ່ງທີ່ຈະຕ້ອງຕົກເປັນເຫຍື່ອຂອງຂະ ບວນການຄ້າມະນຸດຂ້າມຊາດໃນໄທນັ້ນເອງ ຍິ່ງໄປກວ່ານັ້ນ ເຈົ້າໜ້າທີ່ລາວຍັງໄດ້ໃຫ້ການຍອມຮັບອີກດ້ວຍວ່າເປັນການຍາກຍິ່ງທີ່ຈະສາມາດປ້ອງກັນບໍ່ໃຫ້ແຮງງານລາວເຫຼົ່ານີ້ລັກລອບເຂົ້າໄປທຳງານຢູ່ໃນປະເທດໄທ ເນື່ອງ ຈາກວ່າລາວກັບໄທມີຊາຍແດນຕິດຕໍ່ກັນຍາວກວ່າ 1 800 ກິໂລແມັດ ແລະໃນຂະນະດຽວກັນການທີ່ຢູ່ພາຍໃນລາວເອງກໍ່ບໍ່ສາມາດທີ່ຈະຈ້າງແຮງງານລາວທີ່ເພີ້ມຫຼາຍຂຶ້ນທຸກປີໄດ້ທັ້ງໝົດ ສ່ວນອັດຕາຄ່າຈ້າງກໍຕ່ຳກວ່າໃນປະເທດໄທຫຼາຍອີກດ້ວຍ ເພາະສະນັ້ນ ຈຶ່ງເຮັດໃຫ້ແຮງງານລາວຍອມສ່ຽງເດີນທາງເຂົ້າໄປລັກລອບທຳງານຢູ່ໃນໄທຢູ່ເລື້ອຍມາ ແຕ່ຢ່າງໃດກໍ່ຕາມ ທາງການລາວກໍ່ຄາດຫວັງວ່າບັນຫາດັ່ງກ່າວນີ້ຈະຫລຸດໜ້ອຍຖອຍລົງໃນໄລຍະຕໍ່ໄປຖ້າຫາກວ່າໄດ້ຮັບການຊ່ວຍເຫຼືອຈາກຕ່າງປະເທດໃນການພັດທະນາຝີມືແຮງງານລາວໃຫ້ໄດ້ມາດຕະຖານແລະເປັນທີ່ຍອມຮັບຂອງນາຍຈ້າງໃນຕ່າງປະເທດໄດ້ຢ່າງແທ້ຈິງຊຶ່ງກໍ່ຈະເຮັດໃຫ້ມີການຈ້າງແຮງງານລາວຢ່າງຖືກຕ້ອງຕາມກົດໝາຍນັ້ນມື້ຫຼາຍຂື້ນນັ້ນເອງ ທັງນີ້ໂດຍຫຼ້າສູດ ກໍ່ມີລາຍງານວ່າທາງການສະຫາຣັດອາເມລິກາໂດຍຜ່ານສະຖານອັກຄະ ຣັດຖະທູດທີ່ຢູ່ນະຄອນຫຼວງວຽງຈັນນັ້ນ ກໍ່ໄດ້ຕົກລົງໃຫ້ການຊ່ວຍເຫຼືອແກ່ທາງການລາວໂດຍແນ່ໃສການຫຼຸດຜ່ອນແກ້ໄຂບັນຫາແມ່ຍິງແລະເດັກນ້ອຍລາວທີ່ຕົກເປັນເຫຍື່ອຂອງຂະບວນ ການຄ້າມະນຸດຂ້າມຊາດຢູ່ໃນປະເທດໄທເປັນສຳຄັນ